เบิกจ่ายงบ63ได้แล้ว2.8ล้านล้านบาท
กรมกรมบัญชีกลาง โชว์รัฐบาลเบิกจ่ายงบลงทุนปีงบ 63 ได้มากกว่าทุกปีที่ผ่านมา
21 ก.ย. 2563

นางสาววิลาวรรณ พยาน้อย รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยผลการใช้จ่ายเงินงบประมาณฯ ตั้งแต่ต้นปีงบประมาณจนถึงวันที่ 11 ก.ย. 2563 (1 ต.ค. 62 – 11 ก.ย. 63) งบประมาณภาพรวมใช้จ่ายแล้ว 2.86 ล้านล้านบาท ของวงเงินงบประมาณ 3.2 ล้านล้านบาท คิดเป็น 89.41% โดยจำแนกเป็น รายจ่ายลงทุน (ไม่รวมงบกลาง) ใช้จ่ายแล้ว 4.25 แสนล้านบาท ของวงเงิน 5.29 แสนล้านบาท หรือคิดเป็น 80.29% และรายจ่ายประจำ ใช้จ่ายแล้ว 2.42 ล้านล้านบาท ของวงเงิน 2.6 ล้านล้านบาท หรือคิดเป็น 92.98% โฆษกกรมบัญชีกลาง กล่าวว่า การใช้จ่ายเงินงบประมาณของปี 2563 มีประสิทธิภาพเพิ่มมากขึ้น โดยในปีนี้สามารถใช้จ่ายรายจ่ายลงทุนได้ 72.64% ของวงเงินรายจ่ายลงทุน (ไม่รวมงบกลาง) ในขณะที่สัดส่วนดังกล่าวของปีงบประมาณ 2562 และ 2561 คิดเป็น 64.88% และ 64.65% ตามลำดับ ซึ่งเป็นผลจากการที่กรมบัญชีกลางให้ความสำคัญกับการเร่งรัดการใช้จ่ายเงินงบประมาณ โดยได้ออกหนังสือเวียนแจ้งซักซ้อมการปฏิบัติงานด้านการเงินการคลัง และมีการกำกับติดตามการใช้จ่ายงบประมาณของหน่วยงานต่าง ๆ อย่างใกล้ชิด ผ่านคณะทำงานเฉพาะกิจในการติดตามเร่งรัดการเบิกจ่ายเงินงบประมาณรายจ่าย ประจำปีงบประมาณ พ.ศ.2563 ทั้งในส่วนกลางและคลังจังหวัดในส่วนภูมิภาค จำนวน 77 ชุด เพื่อเพิ่มประสิทธิภาพการใช้จ่ายเงินของส่วนราชการ ให้สามารถปฏิบัติงานได้อย่างรวดเร็วและถูกต้องตามกฎหมาย ภายใต้กรอบวินัยการเงินการคลัง
ตลอดจนกำหนดแนวทางต่าง ๆ เพื่อลดระยะเวลาในการจัดซื้อจัดจ้าง เน้นความรวดเร็วของขั้นตอนต่าง ๆ รวมทั้งเร่งพิจารณาข้ออุทธรณ์ร้องเรียน เพื่อให้การทำงานของหน่วยงานมีความคล่องตัวยิ่งขึ้น
โดยในปี 2563 กรมบัญชีกลางสามารถตอบเรื่องอุทธรณ์ร้องเรียนจำนวนกว่า 2,600 เรื่อง คิดเป็นมูลค่าประมาณ 121,700 ล้านบาท ซึ่งดำเนินการได้รวดเร็วกว่าปีที่ผ่านมา มากกว่า 40% นอกจากนี้ กรมบัญชีกลางอยู่ระหว่างการพิจารณาปรับปรุงกฎระเบียบที่เกี่ยวข้อง เพื่อเพิ่มความสะดวกในการดำเนินงานให้มากขึ้น